Predkladacia správa

Návrh nariadenia vlády Slovenskej republiky o sprístupňovaní tlakových zariadení na trhu (ďalej len „návrh nariadenia vlády“) predkladá  Ministerstvo práce, sociálnych vecí a rodiny Slovenskej republiky v súlade s Plánom legislatívnych úloh vlády Slovenskej republiky na rok 2015. 
Účelom návrhu nariadenia vlády  je transpozícia smernice Európskeho parlamentu a Rady 2014/68/EÚ z 15. mája 2014 o harmonizácii právnych predpisov členských štátov týkajúcich sa sprístupňovania tlakových zariadení na trhu (prepracované znenie) do právneho poriadku Slovenskej republiky.
Predkladaný návrh nariadenia vlády vytvára právny rámec, v ktorom sa upravujú požiadavky na výrobcov, dovozcov a distribútorov tlakových zariadení alebo zostáv a na notifikované osoby. Upravujú sa základné bezpečnostné požiadavky na tlakové zariadenia alebo zostavy ako na výrobky a určujú sa postupy posudzovania zhody.   
Smernica Európskeho parlamentu a Rady 2014/68/EÚ ukladá členským štátom povinnosť prijať a uverejniť opatrenia potrebné na dosiahnutie súladu do 18. júla 2016 a uplatňovať ich od 19. júla 2016. Navrhuje sa, aby nariadenie vlády nadobudlo účinnosť 19. júla 2016, čím sa vytvára dostatočne dlhá legisvakančná lehota na to, aby sa dotknuté právnické osoby a fyzické osoby oboznámili s jeho obsahom a prijali príslušné opatrenia na zabezpečenie jeho uplatňovania v praxi.
Návrh nariadenia vlády nemá byť predmetom vnútrokomunitárneho pripomienkového konania.
Návrh nariadenia vlády  nemá vplyv na rozpočet verejnej správy, nemá sociálne vplyvy, ani vplyv na životné prostredie. Návrh nariadenia vlády má mierne pozitívny vplyv na podnikateľské prostredie a informatizáciu spoločnosti.
            Návrh nariadenia vlády bol predmetom medzirezortného pripomienkového konania v dňoch od 5. do 23. októbra 2015.